Succesfuld og solrig åbning af NorthSide 2023

**Dørene til NorthSide 2023 er åbnet og dagen er startet på bedste manér. Det gode vejr har bragt tusindvis af glade gæster til pladsen, hvor både indgang til pladsen samt de første koncerter er forløbet planmæssigt og uden forsinkelser. Dagen emmer af sommerstemning og højt humør.**

NorthSide 2023 har med stor succes åbnet med en solrig dag på sin stadigt unge festivalplads, Eskelunden, Aarhus. Festivalen åbnede med det danske band Kind Mod Kind, der imponerede publikum med en overbevisende performance og skød startskuddet af for en stjernerække af kunstnere.

Festivalen blev åbnet uden forsinkelser kl.14.00, hvor massevis af gæster allerede har indtaget festivalpladsen og nydt de første koncerter, de kolde øl og den lækre plantebaserede mad.

*’Vi har lyttet til sidste års kritik, hvor en del af det rekordstore publikum på over 40.000 følte at det var for besværligt at komme ind og ud. Derfor har vi år ændret en række forhold på pladsen og sat et loft på 35.000, så der bliver endnu bedre plads til alle’*, siger Flemming Myllerup, COO, NorthSide.

Dagens program står på Nothing But Thieves, Cavetown, Phlake, LP, Tobias Rahim, Madrugada, Hans Philip, Ary og sidst men ikke mindst legendariske band Muse, som lukker og slukker for første magiske aften på NorthSide 2023.

På EDM-scenen Electra kommer der dagen igennem til at lyde elektriske beats og tung bas fra kunstnerne Walther, Sam Divine, Amémé, Blond:ish, Christian Nielsen og Meduza.

I løbet af dagen bliver festivalgængerne også præsenteret for det uventede gennem NorthSide Sideshows, hvor der findes spektakulære optrædener med alt fra Glitter Wrestling til Sideshow Cabaret. Festivalpladsen er også plastret til med forskellige happenings dagen igennem, som både overrasker og underholder festivalgæsten.

Gæsterne har nydt de mange madboder, både de nye ansigter samt gengangere fra 2022, der serverer plantebaserede retter fra hele verden, og der er blevet langet spændende, forfriskende øl og drinks over disken i massevis, her i blandt fx årets NorthSide-drink "Kender ik' i morgen", baseret på sangeren Gilli.

Om NorthSide:

NorthSide bliver i år afholdt fra den 1.-3. juni 2023 i Eskelunden og byder på navne som Muse, The Chemical Brothers, NxWorries (feat. Anderson. Paak og Knxwledge), Lukas Graham, The 1975, First Aid Kit, Sam Fender, Tobias Rahim, Nik & Jay, LP, Little Simz, Yemi Alade og Pusha T, samt mange flere.

NorthSide fik sin debut på den danske festivalscene med en endagsfestival den 19. juni 2010, hvor alle fem navne var danske. Siden da har festivalen udviklet sig til en tre dage lang begivenhed med internationale såvel som nationale topnavne fordelt på flere scener og et skarpt fokus på økologi og bæredygtighed. Musikken spænder bredt, så der er noget for de fleste – også for dem, der søger at få udvidet deres musikalske horisont. NorthSide skaber en oplevelse, som ikke findes noget andet sted, hvor sideshows og eventområder skaber yderligere unikke og magiske rammer.

Pressekontakt:
Mail: presse@downthedrain.dk